text: Skatte-lettelser til Billunds borgere
  10 september 2015 kl. 20.15
  Venstre, Socialdemokraterne og Dansk Folkeparti har torsdag indgået budgetforlig i Billund Kommune. Hovedpunkterne er serviceforbedringer for børnefamilier og ældre sammen med skattelettelse på 0,5 procentpoint.
  - Vi er enige om at udnytte den gode økonomi i Billund Kommune til at investere i vore børnefamilier og ældre og samtidig give en betydelig skattelettelse, siger borgmester Ib Kristensen (V).
  - Med flere penge til både skole- og dagtilbudsområdet, har forligsparterne sendt et tydeligt signal om, at Billund Kommune vil være attraktiv for børnefamilierne, siger Gitte Ottosen, der er gruppeformand for Socialdemokraterne.
  Det nye budgetforlig tilgodeser ikke kun børnefamilier. Også de ældre i Billund Kommune kan se frem til at der er flere ressourcer.
  - Der er afsat fem millioner kroner ekstra til ældreområdet. Det er både til konkrete tiltag, men også til generelt at øge kvalitets- og serviceniveauet for vores ældre, siger Per Nyhus, der er gruppeformand for Dansk Folkeparti.
  